b'\n_START_ARTICLE_\nHuang Taiji\n_START_SECTION_\nBakgrunn\n_START_PARAGRAPH_\nHuang Taiji var Nurhacis \xc3\xa5ttende s\xc3\xb8nn, og etterfulgte ham som keiser. Nurhaci tok strengt tatt ikke i bruk tittelen keiser om seg selb,og s\xc3\xa5ledes kunne det forsvares \xc3\xa5 kalle Hong Taiji den f\xc3\xb8rste Qing-keiser (slik noen historikere gj\xc3\xb8r), men ettersom Nurhaci ble gitt keisertittelen posthumt, er det alminnelig \xc3\xa5 kalle Hong Taiji den annen Qing-keiser.\n_START_SECTION_\nKeiser\n_START_PARAGRAPH_\nHan la grunnlaget for mandsjuenes invasjon av Ming-dynastiet i Kina, selv om han d\xc3\xb8de f\xc3\xb8r erobringen var fullf\xc3\xb8rt. Huang Taiji blir regnet som en av de dyktigere keiserne av Kina, men enkelte historikere tror Huang har blitt undervurdert som keiser fordi han var en mandsju._NEWLINE_Hong Taiji kom i konflikt med den mongolske nominalhersker Ligdan Khan, fordi flere av \xc2\xabhans\xc2\xbb stammegrupper gikk over til ham. Under \xc3\xa5rene 1632\xe2\x80\x931634 ble Ligdan Khan og hans chaqarer fordrevet, slik at Hong Taiji ogs\xc3\xa5 etterp\xc3\xa5 hadde flere mongoler i ryggen. I 1635 endret Hong Taiji offisielt jursjenernavnet til mandsju._NEWLINE_I 1641/42 var Ming s\xc3\xa5 svekket av bondeoppr\xc3\xb8rene anf\xc3\xb8rt av Li Zicheng (\xe6\x9d\x8e\xe8\x87\xaa\xe6\x88\x90, 1606\xe2\x80\x931645) og Zhang Xianzhong (1606\xe2\x80\x931647), at mandsjuene klarte \xc3\xa5 trenge langt inn i det indre Kina, helt til Shandong, og erobret 94 byer og vant 39 slag. Kinesere som for eksempel Hong Chengchou (\xe6\xb4\xaa\xe6\x89\xbf\xe7\x95\xb4, 1593\xe2\x80\x931665) gikk over til dem og hjalp til med \xc3\xa5 organisere deres stat._NEWLINE_Da Hong Taiji d\xc3\xb8de i 1643, overtok hans br\xc3\xb8dre Dorgon og Dsirgalang regjeringsledelsen p\xc3\xa5 vegne av den seks\xc3\xa5rige keiser Fulin (Shunzhi, 1643\xe2\x80\x931661, Hong Taijis niende s\xc3\xb8nn) og fortsatte m\xc3\xa5lbevisst hans politikk. Den 13. mai 1644 satte Dorgons h\xc3\xa6r seg i bevegelse mot Beijing, og erobret byen senere samme \xc3\xa5r.'